Дзяржаўная ўстанова адукацыі “Базавая школа г.Ельска”

Урок беларускай мовы ў 7 класе

па тэме:

Деепрыслоўе як асабовая форма дзеяслова

Настаўнік беларускай мовы і літаратуры:

Смусянок Вера Антонаўна

**Адукацыйная мэта ўрока:**

Мяркуецца, што да канца ўрока вучні будуць

**ведаць:** пра лексічнае і граматычнае значэнне дзеепрыслоўяў, іх нязменнасць і сінтаксічную ролю ў сказе;

**умець:** распазнаваць дзеепрыслоўі ў тэкстах, замяняць іх іншымі моўнымі сродкамі (дзеясловамі) і выяўляць сэнсавыя адрозненні; знаходзіць і выпраўляць памылкі ва ўжыванні дзеепрыслоўяў;

**здолеюць:** паспяхова выканаць тэст па тэме.

**Задачы асобаснага развіцця:**

* садзейнічаць развіццю умення аналізаваць, структурыраваць інфармацыю, атрыманую на ўроку, рабіць вывад;
* спрыяць развіццю камунікатыўных якасцей, навыкаў узаемадзеяння;
* ствараць ўмовы для самарэалізацыі асобы вучняў у вучэбнай дзейнасці.

**Тып урока:** вывучэнне новага матэрыялу, першаснага замацавання ведаў і фарміравання ўменняў і навыкаў.

**Абсталяванне :** Тлумачальны слоўнік беларускай літаратурнай мовы, карткі з заданнямі, праверачны тэст па тэме.

**Форма ўрока:** урок-практыкум

**Ход урока**

**Арганізацыйны момант.**

1. Стымуляванне эмацыянальных адносін вучняў у вучэбнай дзейнасці і арыентацыя іх на поспех.
2. Матывацыйная гутарка.

* Добры дзень, паважаныя! Старажытныя грэкі гаварылі: “ Добры настрой – палова поспеху”. Давайце ўсміхнёмся адзін аднаму і такім чынам зробім першы крок да поспеху! Паслухайце, калі ласка, прыпавесць: *У трох майстроў, якія высякалі з каменю скульптуры, спыталі, што яны робяць. Першы сказаў: “ Кожны дзень я выразаю гэты пракляты камень і не бачу канца сваёй працы”. Другі адказаў: “ Я выразаю скульптуру, каб выгадна яе потым прадаць. Кожны дзень я націраю мазалі, аднак не набліжаюся да забяспечанага жыцця для сябе і сваёй сям’і”. А трэці майстар сказаў: “ Я адчуваю, як камень пад маімі рукамі набывае цудоўныя абрысы. Кожны дзень я набліжаюся да нараджэння цуду. Гэтая скульптура будзе служыць людзям яшчэ тысячу год, таму што я ўкладваю ў яе сваё рамяство і любоў”*
* Я разлічваю на тое, што ў вашу працу вы ўкладзяцё ўсе свае веды і любоў да роднай мовы.

1. Сёння ў нас даволі незвычайная тэма, я думаю, вы здагадаліся, калі глянеце на тэму і план, запісаныя на дошцы. (*Вучні спрабуюць самі сфармуляваць тэму і мэты ўрока, ссылаючыся на план, запісаны на дошцы):*
2. **Агульнае значэнне**
3. **Марфалагічныя прыметы**
4. **Сінтаксічная роля.**

* Ці ведаеце вы, што такое дует? ( *зварот вучняў да Тлумачальнага слоўніка беларускай мовы):* Музычны твор для двух выканаўцаў. Калі нешта выконваецца двума партнёрамі: песня, танец і інш.)
* Якую часціну мовы, вывучаную не так даўно, можна аднесці да дуэта і чаму? Вы хутка адгадаеце гэтую часціну мовы, калі выканаеце заданне на картках.( *выконваюцца індывідуальныя заданні на картках – узаемаправерка):*

**Ад наступных дзеясловаў утварыце дзеепрыметнікі, выдзеліце іх суфіксы.**

**1 варыянт:** адчыніць, адрадзіць, асушыць, злавіць, застыць, накіраваць;

**2 варыянт:** насыпаць, пасінець, разнесці, счарсцвець, распілаваць, засеяць.

* Якія часціны мовы вы ўтваралі? Правільна – дзеепрыметнікі, якія спалучаюць у сябе прыметы дзеяслова і прыметніка, так званы – дуэт.
* Магчыма, вы ўжо здагадаліся, што дзеепрыслоўе мы таксама можам аднесці да дуэта. Патлумачце чаму? Звернемся да марфемнай будовы слова *дзеепрыслоўе.* Яно мае два корані **дзей –** і **прыслоўе.** Другмі словамі, дзеепрыслоўе мае прыметы прыслоўя і дзеяслова.

**2. Інфармацыйна-пошукавы этап.**

1. Паведамленне тэмы і мэт урока ( мэтавызначэнне)

- Сёння на ўроку мы знаёмімся яшчэ з адной формай дзеяслова – дзеепрыслоўем. Але перад гэтым вызначым мэты нашай дзейнасці, запаўняючы наступную табліцу:

|  |  |
| --- | --- |
| **Вядома па тэме** | **Жадаю даведацца па тэме** |
| Асобая форма дзеяслова | Агульнае значэнне.  Марфалагічныя прыметы.  Сінтаксічная роля |

2. Моўнае назіранне за дзеяслоўнымі формамі дзеяслова, што абазначаюць у сказе асноўныя і дадатковыя дзеянні. ( *Праца ў падручніку: пр.115, с.67)*

- Вызначце граматычныя асновы ў сказах. У якіх сказах выдзеленыя словы абазначаюць **аднародныя** дзеянні, а ў якіх **неаднародныя:** адно – асноўнае дзеянне, другое – дадатковае? Якімі словамі яны выражаны? ( *прыгорбіўшыся*, *адышоўся*). Як правільна паставіць да іх пытанне? ( *як? якім чынам? што робячы?).*Якімі членамі сказа яны з’яўляюцца?( *акалічнасцю).* З якімі членамі сказа яны цесна звязаны? *( з дзеясловамі*).

3. Самастойнае знаёмства з правілам. *( вывучэнне параграфа 14, с.67 – 68).* Карэкцыйны прыём замацавання ведаў “ Ты мне – я табе “ *( вучні працуюць ў парах).* Запаўненне табліцы, прыводзячы ўласныя прыклады дзеепрыслоўяў:

|  |  |
| --- | --- |
| **Агульнае значэнне** | Дзеепрыслоўе – нязменная форма дзеяслова, якая абазначае дадатковае дзеянне і паясняе асноўнае дзеянне, выражанае дзеясловам –выказнікам. ***Назбіраўшы*** *яшчэ сушняку, Мікола з дзедам расклалі невялікі агонь ( М. Лынькоў)* |
| **Марфалагічныя прыметы** | **Прымета дзеяслова:**   * закончанае і незакончанае трыванне: *збіраць – збіраючы, набіраць – назбіраўшы;* * зваротны ці незваротны: *падымаючы – пдымаючыся;* * кіруе, як і дзеяслоў, залежнымі словамі.   **Прыметы прыслоўя:**   * не змяняецца; * да дзеепрыслоўяў могуць прымыкаць прыслоўі, якія іх паясняюць |
| **Сінтаксічная роля** | У сказе з’яўляецца акалічнасцю: *А краскі ніжай гнуць галовы, пачуўшы косак звон сталёвыю ( Я. Колас)* |

4.***Фізхвілінка для вачэй “ Арэлі”***( вучні водзяць вачыма то ўверх, то ўніз)

*Толькі селі на арэлі,*

*Як арэлі паляцелі!*

*Моцна я трымаюся,*

*Уверх ды ўніз гайдаюся!*

*І спяваю, і смяюся – анічога не баюся!*

5.**Трэніровачна-карэкцыйны этап:**

1. Пр. 117 ( *падручнік, па варыянтах: 1в. – 1, 2 сказ; 2в. – 3, 4 сказ*)

2. Праца каля дошкі. Перадудова сказаў з дзеясловамі ў дзеепрыслоўі.

*1. Дзеці добра апрануліся, накіраваліся на станцыю . –?*

*2. Дождж спыніўся нечакана, напалохаў людзей. - ?*

3. Сінтаксічны разбор 2 сказа з 2 задання.

3. Выпраўленне арфаграфічных і сінтаксічных памылак ў сказах на картках

( вусна)

1. *Успамінаючы дарагія мясціны, смуткам ахоплівае мяне.*
2. *Прыходзячы раніцай на заняткі, у классе яшчэ цёмна.*
3. *Рыхтуючыся да экзамена, у нас узніклі не зразумелыя пытанні.*
4. *Пад’язджаючы да Мінска, ў нас зламаўся аўтобус.*

**6.Кантрольна- рэфлексійны этап** *( праверачны тэст)*

1. Выпішыце дзеепрыслоўі.

*Спяшаючыся, спяшацца, спяшаўся, напісаўшы, гамоняць, гамонячы, гаманіць, баяцца, баючыся.*

2. Дайце азначэнне дзеепрыслоўю.

***Дзеепрыслоўе – гэта …***

3.Ад дзеясловаў, што ў дужках, утварыце дзеепрыслоўі. Запішыце сказы, устаўляючы прапушчаныя літары.

*1. ( Напружыць) ўсе сілы, чалавек, немарудзячы, пабег.( Б.Мікуліч). 2. Др..мле,(прынікнуць) да шыбаў, ноч. ( В. Таўлай). 3. Раз-пора..(адчыніць), пагруквалі ў вагонах дз..веры. ( К. Чорны). 4.(Накрыць) кепкай нера..часаную сівізну, дзед вы..шаў з хаты, асц..рожна (рыпнуць) дз..вярыма. ( Я. Брыль).*

4.Выпраўце сказы з памылковым ужываннем дзеепрыслоўяў. Выпраўленыя сказы запішыце. Дзеепрыслоўі падкрэсліце як члены сказа.

1. *Добра хадзіць у грыбны лес, сустракаўшы сонечны ранак. 2. Гледзячы на бацькаў сад, сэрца радуецца. 3. Вербы, вясёлыя пасля зімы, зелянелі, углядаўшыся ў люстра ракі. 4. Услаўшы зямлю мяккім покрывам, ляцяць і ляцяць з неба белыя пушынкі.*

5.Дапоўніце сказы дзеепрыслоўнымі словазлучэннямі.

*1. Першы раз яны спакойна гаварылі, ?…., пакой здаўся мне няўтульна.*

*2. У хмарах кацілася,…?., нізкае белаватае сонца.*

*3. Моладзь, …?.., прайшла па вуліцы.*

*4. Хлопцы ўважліва выслухалі просьбу і, ?…., узяліся за працу.*

* Пра што вялі гаворку на ўроку?
* Што трэба было запомніць на ўроку?
* Які этап урока быў для вас самым лёгкім, цікавым?
* Які этап ўрока стаў для вас самым цяжкім? Над чым яшчэ трэба папрацаваць на наступным уроку?

**7.Каменціраванае выстаўленне адзнак вучням** *( улічваючы вынікі тэсту)*

**8.Дамашняе заданне.**

- Дзякуй за ўрок, паважаныя! Да новай сустрэчы! Поспехаў вам!